પાછળથી પ્રકૃતિ, પક્ષીઓ, અન્ય પ્રાણી જગત, કીટકો, સિક્કા-શાસ્ત્ર, ભાષાશાસ્ત્ર અને માનવશરીરશાસ્ત્રની સાથેસાથે બંદૂક કે મોટરસાઈકલની યંત્રરચનાને બગલમાં રાખીને હરિનારાયણ આચાર્ય જ્યારે મિલ-મેનેજર થયા ત્યારે પણ એમનો સાહિત્યનો આ વ્યાસંગ છૂટ્યો નહીં. એક વાર ચિંતામણી દેશમુખ મિલમાલિક મંડળની ઑફિસની મુલાકાતે આવ્યા ત્યારે મિટિંગ પતી ગયા પછી બધા હૉલની બહાર નીકળી ગયા, પણ આચાર્ય અને દેશમુખ બન્ને કલાક દોઢ કલાક સુધી બહાર નીકળ્યા નહીં ત્યારે સૌને ભારે કુતૂહલ થયું હતું. અંદર શું ચાલતું હશે ? દેશના અર્થકારણ અને ગુજરાતી ટેક્સટાઈલ મિલો અંગે તેમની કોઈ મહત્વની ચર્ચા ચાલતી હશે ? હશે કાંઈ ?